**REPUBLIKA HRVATSKA**

**ZAGREBAČKA ŽUPANIJA**

 **OPĆINA DUBRAVICA**

 **Općinsko vijeće**

Na temelju odredbe članka 11. stavka 3. Zakona o grobljima („Narodne novine“, broj 78/2025, dalje u tekstu: Zakon), Pravilnika o grobljima („Narodne novine“, broj 99/02), članka 14. Odluke o upravljanju grobljem na području Općine Dubravica („Službeni glasnik Općine Dubravica“ broj 05/2025) i članka 21. Statuta Općine Dubravica („Službeni glasnik Općine Dubravica“ br. 01/2021, 03/2024, 04/2025) Općinsko vijeće Općine Dubravica na svojoj 03. sjednici održanoj dana 23. rujna 2025. godine donosi

 **O D L U K U
o ponašanju na groblju na području Općine Dubravica**

**Članak 1.**

 Ovom se Odlukom određuje radno vrijeme groblja, vrijeme ukopa, načini i primjereno vrijeme za obavljanje radova na groblju te pravila ponašanja na groblju koja vrijede za korisnike grobnih mjesta i posjetitelje.

**Članak 2.**

Na području Općine Dubravica postoje dva groblja:

1. staro groblje u naselju Rozga, na k.č.br. 597 površine 2849 m2 i 599/3 k.o,. Dubravica površine 1654 m2
2. novo groblje u naselju Rozga, na k.č.br. 601/19 k.o. Dubravica površine 3703 m2 (dalje u tekstu: groblje).

 Groblja na području Općine Dubravica otvorena su za posjetitelje i korisnike grobnih mjesta radnim danom, subotama, nedjeljama i blagdanima od 06,00 do 22,00 sati.

 Svi posjetitelji i korisnici grobnih mjesta dužni su se ponašati na groblju kako to odgovara mjestu i dužnom poštovanju prema umrlima.

 Djeca mlađa od 10 godina mogu posjećivati groblja na području Općine Dubravica isključivo u pratnji odraslih članova obitelji.

 Na grobljima na području Općine Dubravica mogu se održavati samo skupovi koji su vezani sa ukopom i pogrebom, a vjerski obredi mogu se vršiti u skladu s pravilima vjerskih zajednica.

**Članak 3.**

Vrijeme i dan ukopa na grobljima na području Općine Dubravica određuje trgovačko društvo ZAPREŠIĆ d.o.o. kojem je povjerena komunalna djelatnost usluge ukopa, u pravilu radnim danom od ponedjeljka do petka.

**Članak 4.**

Izvođenje radova na izgradnji, rekonstrukciji i uređenju grobnih mjesta, nadgrobnih spomenika i uređaja mogu izvoditi fizičke i pravne osobe registrirane za obavljanje te djelatnosti.

Za izvođenje obrtničkih radova mora se prethodno ishoditi suglasnost/dozvola od Upravitelja groblja sukladno odredbama Odluke o upravljanju grobljem na području Općine Dubravica.

S izvođenjem radova može se započeti tek nakon što je Upravitelj groblja izdao suglasnost/dozvolu za izvođenje.

 Pri izvođenju radova izvršitelji su dužni pridržavati se odredaba o radu na groblju, a naročito:

* radovi se moraju izvoditi na način da se do najveće mjere očuva mir i dostojanstvo na groblju, a mogu se obavljati samo u radne dane u vrijeme uredovnog radnog vremena
groblja, nikako za vrijeme sprovoda, nedjeljom ili na dane vjerskih blagdana.
* građevni materijal (opeka, kamen, šljunak, pijesak, cement, vapno i drugo) može se držati na groblju samo kraće vrijeme koje je neophodno za izvršenje radova i na način da se time ne ometaju korisnici ili druga grobna mjesta
* u slučaju prekida radova, kao i poslije njihova završetka izvoditelj je dužan bez odlaganja gradilište dovesti u prijašnje stanje,
* za prijevoz materijala potrebnog za izvođenje radova na groblju, mogu se koristiti samo oni putovi i staze koje odredi Upravitelj groblja.

Upravitelj groblja zabranit će rad onom izvoditelju radova koji započne s radom bez prethodne suglasnosti/dozvole te koji se ne pridržava utvrđene lokacije i drugih uvjeta za uređenje i izgradnju grobnih mjesta.

**Članak 5.**

Radi očuvanja reda i mira na groblju, zabranjuje se:

* onečišćenje, oštećivanje i uništavanje grobnih mjesta i nadgrobnih uređaja, nadgrobnih znakova, puteva, staza i drugih objekata
* ulaziti i boraviti na groblju izvan propisanog vremena određenog ovom Odlukom
* ulaziti na groblje s automobilima, motorima, biciklima i drugim napravama na kotače (osim izvođača radova sa izdanom suglasnosti/dozvolom za izvođenje radova na grobnom mjestu ili groblju)
* dovoditi pse ili druge životinje
* vršiti radove bez odobrenja Upravitelja groblja
* vikanje, pjevanje ili sviranje koje nije dio pogrebnog odreda
* trgati i odnositi cvijeće, vijence i ostale ukrase sa grobnih mjesta ili javne zelene površine na groblju
* gaziti po grobnim mjestima i nasadima
* odlagati otpad na svim drugim mjestima osim u za to predviđene kontejnere;
* postavljati nedolične slike i natpise
* neovlašteno ulaziti u prostor mrtvačnice izvan vremena određenog za ispraćaj
* svako drugo postupanje neprimjereno postupanju na groblju

**Članak 6.**

Svaka povreda odredbi ove Odluke podliježe primjeni Odluke o upravljanju grobljem na području Općine Dubravica kojom su propisane prekršajne sankcije.

**Članak 7.**

Ova Odluka stupa na snagu 01. siječnja 2026. godine, a objaviti će se u Službenom glasniku Općine Dubravica i na vidljivom mjestu na groblju na području Općine Dubravica.

OPĆINSKO VIJEĆE OPĆINE DUBRAVICA

KLASA: 024-02/25-01/12

URBROJ: 238-40-02-25-7

Dubravica, 23. rujan 2025.

 Predsjednik Ivica Stiperski